SL Uradni list Evropske unije C 330/17

Objava vloge za spremembo v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 330/10

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjave o ugovoru mora Komisija prejeti v šestih mesecih od dneva te objave.

VLOGA ZA SPREMEMBO

UREDBA SVETA (ES) št. 510/2006

VLOGA ZA SPREMEMBO V SKLADU S ČLENOM 9

„NOCCIOLA DEL PIEMONTE“/„NOCCIOLA PIEMONTE“

ES št.: IT-PGI-0217-0305-09.06.2009

ZGO ( X ) ZOP ( )

1. Postavka v specifikaciji proizvoda, na katero se sprememba nanaša:

—  ime proizvoda — ☒ opis proizvoda — ☒ geografsko območje —  dokazilo o poreklu — ☒ metoda pridobivanja —  povezanost — ☒ označevanje — ☒ nacionalne zahteve — ☒ drugo (pakiranje)

2. Vrsta spremembe:

—  sprememba enotnega dokumenta ali povzetka — ☒ sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

3.1 Opis proizvoda:

Zaradi jasnosti predstavitve bi bilo treba v dva ločena odstavka dodati tudi opise kategorij celega neoluščenega in oluščenega lešnika „Nocciola del Piemonte“. Opis značilnosti bi ostal nespremenjen.

— Po sprejetju Uredbe (ES) št. 464/2004 z dne 12. marca 2004, ki je bila objavljena v Uradnem listu Evropske unije (UL L 77, 13.3.2004, str. 25), je bilo treba tipologijo proizvoda omejiti z navedbo posebnih trgovskih kategorij, ki jih industrija uporablja kot polpredelane proizvode, to so praženi lešniki, mleti lešniki, lešnikova moka in lešnikov namaz. Predložena sprememba omogoča natančnejšo opredelitev področja uporabe imena „Nocciola del Piemonte“/„Nocciola Piemonte“, pristojnim organom pa lažje izvajanje nadzornih dejavnosti.

— Ime sorte, ki se uporablja za pridelavo lešnika „Nocciola del Piemonte“, tj. „Tonda Gentile delle Langhe“, se nadomesti z naslednjim imenom: „Tonda Gentile Trilobata“. Ker je bil pri Uradu Skupnosti za rastlinske sorte (CPVO) vložen zahtevek za vpis sorte „Tonda Gentile delle Langhe“, je bilo treba spremeniti ime sorte. Zaradi zahtevka za vpis je bilo treba črtati geografsko sklicevanje na območje „Langhe“ in ga nadomestiti z botaničnim izrazom „trilobata“ (trirob). Novo ime „Tonda Gentile Trilobata“ je bilo objavljeno 16. avgusta 2007 v uradnem listu CPVO. Sprememba se torej nanaša samo na ime in nikakor ne na določbo v zvezi z genskim materialom za pridobivanje lešnika „Nocciola del Piemonte“.

3.2 Geografsko območje:

Zahteva se tudi, naj se popravijo tiskarske napake, ugotovljene pri prepisu imen nekaterih občin geografskega območja.

„Calosso“ namesto „Colosso“, „Revigliasco d’Asti“ namesto „Revignasco d’Asti“ in „Mezzomerico“ namesto „Mezzomeniro“.

3.3 Metoda pridobivanja:

Največjo dovoljeno gostoto na hektar v sadovnjakih je treba spremeniti s 420 na 500 dreves. Za sadovnjake, ki so bili zasajeni pred uredbo o nacionalnem priznanju z dne 2. decembra 1993, se po drugi strani zahteva, naj se dovoli največja gostota 650 dreves/ha, pri čemer je pojasnjeno, da je prepovedano pomlajevati obstoječa drevesa in da bo morala biti gostota v novem sadovnjaku v primeru umrljivosti ali ruvanja dreves od 200 do 500 dreves/ha.

Zahteva po spremembi gostote nasada je upravičena zaradi novih tehnik mehanizacije postopkov gojenja, ki segajo od obdelave tal do spravila. Za uporabo novega orodja za lokalizirano zatiranje plevela, obrezovanje in spravilo je namreč potreben dovolj širok prostor med vrstami, vendar to omogoča ureditev sadovnjaka v nepretrganih vrstah, s čimer se doseže večja gostota dreves na vrsto. Take oblike gojenja zagotavljajo tudi dobro prezračevanje in preprečujejo, da bi se na rastlinskih površinah ustvarila senčna območja, ter tako ponujajo boljšo izpostavljenost sončnim žarkom.

K temu je treba dodati še dejstvo, da je v Piemontu gojenje lešnikov v velikem razcvetu ter da se prilagaja gričevnatemu terenu in revnim apnenčastim tlem. Ta značilnost vpliva na sam vegetativni razvoj dreves, čeprav je zaradi tega počasnejši, kar omogoča večjo gostoto, ki pa ne škoduje kakovosti proizvoda. V zadnjih letih so kmetijski proizvajalci dajali prednost gostotama nasada 6 × 4 in 5 × 4, ki omogočata zadovoljivo mehanizacijo postopkov gojenja in sta jamstvo za visoko kakovost ploda.

Zahteva, naj se za sadovnjake, ki so bili zasajeni pred uredbo o nacionalnem priznanju z dne 2. decembra 1993, dovoli največja gostota 650 dreves/ha, je upravičena z dejstvom, da so bili takrat leskovi nasadi na zemljiščih, kjer so bile razdalje zasaditve veliko manjše kot danes. Ker je bilo spravilo ročno, ni bilo potrebe po zelo širokem prostoru med vrstami, zato je bila zasaditev gostejša.

Treba je pojasniti, da največji donos na hektar, določen na 3 500 kg, ostaja nespremenjen za vse sadovnjake ne glede na to, ali so bili ti zasajeni pred priznanjem Skupnosti ali po njem.

V stavku „I sesti di impianto e le forme di allevamento devono essere quelli in uso generalizzato e riconducibili alla coltivazione a cespuglio ed eccezionalmente monocaule […]“ („Sadilne razdalje in načini gojenja morajo biti taki, kot so v splošni rabi, ter prilagojeni gojenju v obliki grma in, izjemoma, v obliki enodebelnega drevesa […]“) je težko razložiti izraz „eccezionalmente“ (izjemoma). Da bi natančneje opredelili možnost izbire med gojenjem v obliki grma ali enodebelnega drevesa, se prislov „izjemoma“ nadomesti z „in/ali“.

3.4 Označevanje:

Določeno je, da mora biti proizvod, ki se trži neoluščen in v razsutem stanju ali vrečah, označen z etiketo.

Zahteva se, naj se obveznost, da se na etiketi navede „morebitni logotip ZGO“, nadomesti z obveznostjo navedbe „simbola Skupnosti za ZGO“.

Nazadnje bi bilo treba sklicevanje na Uredbo (EGS) št. 2081/92 nadomestiti s sklicevanjem na Uredbo (ES) št. 510/2006.

3.5 Nacionalne zahteve:

Zahteva se, naj se v to rubriko vključijo vse informacije v zvezi z imenom, naslov in podatki organa, pooblaščenega za opravljanje uradnega nadzora iz členov 10 in 11 Uredbe (ES) št. 510/2006, tj. Istituto Nord-Ovest Qualità Soc. Coop. (INOQ).

Prav tako se zahteva, naj se črtata navedba „prodotto garantito dal MIPAF ai sensi dell’art. 10 del regolamento (CEE) n. 2081/92“ (proizvod, za katerega jamči Ministrstvo za kmetijstvo, prehrano in gozdarstvo v skladu s členom 10 Uredbe (EGS) št. 2081/92), za serije, namenjene izvozu, pa navedba „prodotto in Italia“ (proizvedeno v Italiji), ker sta zastareli in odveč.

3.6 Drugo – pakiranje:

V zvezi z neoluščenim proizvodom bi bilo treba določiti zadnji datum pakiranja proizvoda (31. december leta, ki sledi letu spravila), da so pri trženju zagotovljeni najboljši pogoji svežine.

ENOTNI DOKUMENT

UREDBA SVETA (ES) št. 510/2006

„NOCCIOLA DEL PIEMONTE“/„NOCCIOLA PIEMONTE“

ES št.: IT-PGI-0217-0305-09.06.2009

ZGO ( X ) ZOP ( )

1. Ime:

„Nocciola del Piemonte“/„Nocciola Piemonte“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.6 – Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke:

Zaščitena geografska označba „Nocciola del Piemonte“ ali „Nocciola Piemonte“ je pridržana za plod leske sorte „Tonda Gentile Trilobata“. Lešnik je povsem ali delno okroglast, trirob; dimenzije niso zelo enotne; najpogostejše velikosti so od 17 do 21 mm; na lupini srednje debeline, srednje intenzivne lešnikove barve, z malo leska in dlačicami na konici, so številne, vendar slabo vidne proge. Jedrce je različne oblike (okroglasto, tetraedrično in včasih jajčasto), njegova barva je temnejša od barve lupine; najpogosteje je prekrito z vlakni, njegova površina je nagubana in ima bolj ali manj vidne brazde; njegove dimenzije so bolj nepravilne od dimenzij neoluščenega lešnika; notranja ovojnica je srednje debeline, vendar se pri praženju enostavno odstrani; njegova tekstura je čvrsta in hrustljava. Okus in vonj sta zelo izbrana in dolgotrajna; donos pri luščenju je od 40 do 50 %.

Zaščitena geografska označba „Nocciola del Piemonte“ ali „Nocciola Piemonte“ mora ustrezati naslednjim trgovskim kategorijam:

cel neoluščen lešnik: plod, kot je bil obran v leskovem nasadu in pri katerem je bilo opravljeno samo čiščenje, odstranitev tujkov s sortiranjem in ustrezno sušenje, da bi se podaljšalo njegovo shranjevanje;

oluščen lešnik: cel plod, pri katerem je bila lupina odstranjena s fizično obdelavo ter ki je ohranil svojo notranjo ovojnico, prekrito z vlakni, in je temnejše barve od lupine;

pražen lešnik: cel plod ali nekoliko zdrobljen, ki je bil pražen in pri katerem je bila nato povsem ali delno odstranjena njegova notranja ovojnica;

zmleti lešniki: proizvod, nastal z mletjem celih ali deloma zdrobljenih praženih lešnikov, pri katerih se velikost zrnc razlikuje glede na stopnjo mletja, vendar ostaja med 1 in 12 mm;

lešnikova moka: proizvod, nastal z mletjem celih ali deloma zdrobljenih praženih lešnikov, pri katerih se velikost zrnc razlikuje glede na stopnjo mletja, vendar ostaja med 250 mikrometri in 1 mm;

lešnikov namaz: proizvod, nastal z mletjem celih ali deloma zdrobljenih praženih lešnikov, pri katerih se velikost zrnc razlikuje glede na stopnjo mletja, vendar ostaja pod 250 mikrometri.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Gojenje lešnikov poteka na geografskem območju, opredeljenem v točki 4 spodaj. Leskovi nasadi so vpisani v register, ki je določen za to in ga vodi pooblaščeni nadzorni organ. V leskovih nasadih, kjer se rastline gojijo v obliki enodebelnih ali večdebelnih dreves, je gostota zasaditve od 200 do 500 dreves/ha. Pri nasadih, ki so bili zasajeni pred uredbo o nacionalnem priznanju z dne 2. decembra 1993, je dovoljena največja gostota 650 dreves/ha; prepovedano je pomlajevati obstoječa drevesa, gostota v novem nasadu v primeru umrljivosti ali ruvanja dreves pa bo morala biti od 200 do 500 dreves/ha. V vseh primerih je največji donos določen na 3 500 kg/ha.

3.6 Posebna pravila za rezanje, ribanje, pakiranje itn.:

Lešnike „Nocciola del Piemonte“ ali „Nocciola Piemonte“ je treba tržiti na naslednji način:

(a) neoluščeni plodovi: v primernih vrečah iz blaga na vseh stopnjah trženja ali, izjemoma, v razsutem stanju v prvi fazi trženja, ki poteka med kmetom in prvim kupcem, lastnikom obrata za predelavo in/ali pakiranje;

(b) oluščeni, praženi, mleti ali predelani plodovi: v embalažah, primernih za živila.

Poleg tega se proizvod iz točke (b) lahko trži samo, če je predpakiran ali pakiran v trenutku prodaje.

Neoluščen proizvod mora biti pakiran pred 31. decembrom leta, ki sledi letu spravila.

3.7 Posebna pravila za označevanje:

Na embalaži mora biti navedeno ime „Nocciola del Piemonte“ ali „Nocciola Piemonte“, ki mu sledi navedba „Indicazione geografica protetta“ ali „IGP“. Pri neoluščenih in oluščenih plodovih je obvezna navedba leta spravila lešnikov, ki jih vsebuje proizvod.

Na etiketi oluščenega, praženega in/ali mletega proizvoda mora biti simbol Skupnosti za ZGO.

Za uporabo ZGO „Nocciola del Piemonte“ ali „Nocciola Piemonte“ kot sestavine živilskih proizvodov mora biti na etiketi navedeno „prodotto ottenuto esclusivamente da ‚Nocciola del Piemonte‘ o ‚Nocciola Piemonte‘“ („proizvod, pridobljen izključno iz ‚Nocciola del Piemonte‘ ali ‚Nocciola Piemonte‘“). Razen imena „Nocciola del Piemonte“ ali „Nocciola Piemonte“ je prepovedano uporabiti kakršno koli drugo ime ali dodati pridevnike, razen navedbe sorte „Tonda Gentile Tribolata“.

4. Kratka opredelitev geografskega območja:

Območje proizvodnje lešnikov „Nocciola del Piemonte“ ali „Nocciola Piemonte“ v celoti leži v deželi Piemont, na ozemlju občin proizvodnje, ki pripadajo pokrajinam Alessandria, Asti, Biella, Cuneo, Novara, Torino in Vercelli.

5. Povezanost z geografskim območjem:

5.1 Posebnosti geografskega območja:

Za geografsko območje proizvodnje lešnikov „Nocciola del Piemonte“ ali „Nocciola Piemonte“ je značilna njegova konfiguracija, ki jo sestavljajo predvsem hribi in gorata območja, pa tudi doline in predgorja, ki ležijo na nadmorski višini od 150 do 800 m. Nizka raven rodovitnosti, ki je značilna za celotno območje ter ki se kaže z nizko vsebnostjo organskih snovi in hranilnih mineralnih snovi, je posledica zelo velike količine padavin (približno 900 mm na leto) in na splošno precej velikega naklona. Te značilnosti v primerjavi z drugimi območji v deželi Piemont ustvarjajo posebne in edinstvene talne in podnebne razmere, v katerih sorta „Tonda Gentile Tribolata“ razvije vse svoje lastnosti.

5.2 Posebnosti proizvoda:

Od 19. stoletja gojenje lešnikov v Piemontu temelji izključno na uporabi sorte „Tonda Gentile Tribolata“, za katero so glede kakovosti značilni srednje debela notranja ovojnica, ki se pri praženju enostavno odstrani, čvrsta in hrustljava struktura ter dolgotrajen in zelo izbran vonj in okus.

Najbolj priznane lastnosti, ki jih slaščičarski sektor pripisuje lešnikom „Nocciola del Piemonte“ ali „Nocciola Piemonte“, so oblika lešnika, ki je okroglasta ali triroba, s skoraj neznatnim deležem podolgovatih lešnikov, dober donos pri luščenju, ki lahko doseže 50 %, visok donos pri praženju in jedrca, ki se enostavno lupijo.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Lešniki „Nocciola del Piemonte“ ali „Nocciola Piemonte“ izhajajo iz sorte „Tonda Gentile Trilobata“, katere kakovostne in organoleptične lastnosti, zaradi katerih je ta lešnik postal znan, se lahko v celoti razvijejo samo na opredeljenem geografskem območju, za katero so značilna slabo rodovitna tla in velike količine padavin. V preteklosti so nekateri to sorto zaradi njenega uspeha poskušali uvesti tudi v drugih italijanskih regijah za gojenje lešnikov. Njihov trud je bil zaman, saj se ta sorta ni nikoli prilagodila ali razvila kakovostnih in organoleptičnih lastnosti lešnikov, ki se gojijo na območju porekla. Lešniki „Nocciola del Piemonte“ ali „Nocciola Piemonte“, ki se gojijo na opredeljenem območju, so od sredine 19. stoletja znani po svojih zelo cenjenih organoleptičnih lastnostih, ki so piemontskemu sektorju slaščičarstva in finega peciva prinesle ugled, ki ga uživa. V drugi polovici 19. stoletja je namreč trgovina s temi lešniki začela cveteti zaradi razvoja prvih italijanskih obrti finega peciva in slaščičarstva. Letno proizvodnjo neoluščenih plodov, ki je tedaj znašala nekaj tisoč stotov, so porabila majhna lokalna podjetja, ki so bila večinoma usmerjena v proizvodnjo čokolade in so sama opravljala luščenje. Zaradi odličnih organoleptičnih lastnosti, ki jih imajo lešniki „Nocciola del Piemonte“ ali „Nocciola Piemonte“, je proizvod zelo hitro dobil sloves pri zainteresiranih podjetjih v Italiji in tujini. Od začetka 20. stoletja se je ta proizvod namreč izvažal v številne evropske in neevropske države, kot so Švica, Nemčija, Belgija, Nizozemska, Čile, Salvador in Japonska.

Sklic na objavo specifikacije:

(člen 5(7) Uredbe (ES) št. 510/2006)

Uprava je sprožila nacionalni postopek ugovora z objavo predloga za priznanje imena „Nocciola del Piemonte“ ali „Nocciola Piemonte“ v Uradnem listu Italijanske republike št. 77 z dne 2. aprila 2009.

Celotno besedilo proizvodne specifikacije je na voljo na spletni strani:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani Ministrstva za kmetijstvo, prehrano in gozdarstvo (http://www.politicheagricole.it) pod razdelkom „Qualità e sicurezza“ (Kakovost in varnost) (zgoraj, na desni strani zaslona) in nato pod razdelkom „Disciplinari di Produzione all’esame dell’UE“ (Specifikacije, predložene v preučitev EU).

(1) UL L 93, 31.3.2006, str. 12.